b'\n_START_ARTICLE_\nHorst K\xc3\xb6hler\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nK\xc3\xb6hler on syntyisin Skierbiesz\xc3\xb3wista, joka oli Saksan Puolan-miehityksen aikainen Heidenstein (1939-1944). H\xc3\xa4nen perheens\xc3\xa4 oli kotoisin Bessarabiasta, Romaniasta, nykyisest\xc3\xa4 Moldovasta. Perhe siirrettiin asuttamaan Puolaa id\xc3\xa4n yleissuunnitelman mukaan 1942, kun Bessarabia oli Molotov\xe2\x80\x93Ribbentrop-sopimuksen mukaisesti luovutettu Neuvostoliitolle 1940. Toisen maailmansodan lopussa kahdeksanlapsinen perhe pakeni Leipzigiin ja 1953 Ludwigsburgiin paetakseen It\xc3\xa4-Saksan kommunistista j\xc3\xa4rjestelm\xc3\xa4\xc3\xa4._NEWLINE_K\xc3\xb6hler suoritti ylioppilastutkinnon 1963 ja nousi varusmiespalveluksessa reservin luutnantiksi. H\xc3\xa4n v\xc3\xa4itteli taloustieteen ja valtiotieteen tohtoriksi T\xc3\xbcbingenin Eberhard Karls -yliopistossa, jossa h\xc3\xa4n oli taloustieteen tutkimusassistentti 1969\xe2\x80\x931976._NEWLINE_K\xc3\xb6hler oli valtiovarainministeri\xc3\xb6n alivaltiosihteeri 1990\xe2\x80\x931993 ja Helmut Kohlin edustaja G7-esikokouksissa ja muissa talouskonferensseissa. 1993\xe2\x80\x931998 h\xc3\xa4n oli Saksan s\xc3\xa4\xc3\xa4st\xc3\xb6pankkien liiton (Deutscher Sparkassen- und Giroverband) johtaja. Vuonna 1998 h\xc3\xa4net nimitettiin Euroopan j\xc3\xa4lleenrakennus- ja kehityspankin (EBRD) johtajaksi._NEWLINE_K\xc3\xb6hler nimitettiin IMF:n p\xc3\xa4\xc3\xa4johtajaksi toukokuussa 2000. K\xc3\xb6hler valittiin vasta kun Saksan ensimm\xc3\xa4inen p\xc3\xa4\xc3\xa4johtajaehdokas, Caio Koch-Weser, vet\xc3\xa4ytyi ehdokkuudesta Yhdysvaltain kanssa k\xc3\xa4ydyn kiistan j\xc3\xa4lkeen. K\xc3\xb6hler erosi virastaan 4. maaliskuuta 2004 Saksan oppositiossa olevien konservatiivi- ja liberaalipuolueiden nimitetty\xc3\xa4 h\xc3\xa4net presidenttiehdokkaakseen. Oppositiopuolueiden hallitessa enemmist\xc3\xb6\xc3\xa4 presidentin valitsevan liittokokouksen (Bundesversammlung, joka koostuu Bundestagin ja osavaltioiden edustajista) paikoista, h\xc3\xa4nen voittonsa n\xc3\xa4ytti varmalta. K\xc3\xb6hler voittikin Gesine Schwanin \xc3\xa4\xc3\xa4nin 604\xe2\x80\x93580 ja seurasi Johannes Rauta liittopresidenttin\xc3\xa4._NEWLINE_Saksan presidentin asema on suurelta osin seremoniallinen, mutta K\xc3\xb6hlerin valtaan j\xc3\xa4i p\xc3\xa4\xc3\xa4tt\xc3\xa4\xc3\xa4 vuonna 2005 Bundestagin hajottamisesta ja uusien vaalien j\xc3\xa4rjest\xc3\xa4misest\xc3\xa4 kansleri Gerhard Schr\xc3\xb6derin pyrkiess\xc3\xa4 uusien vaalien j\xc3\xa4rjest\xc3\xa4miseen. K\xc3\xb6hler k\xc3\xa4ytti my\xc3\xb6s veto-oikeuttaan est\xc3\xa4m\xc3\xa4\xc3\xa4n lokakuussa 2006 hallituksen jo p\xc3\xa4\xc3\xa4tt\xc3\xa4m\xc3\xa4 lennonjohtoa hoitavan Deutsche Flugsicherungin yksityist\xc3\xa4minen._NEWLINE_K\xc3\xb6hler ilmoitti toukokuussa 2008 pyrkiv\xc3\xa4ns\xc3\xa4 toiselle kaudelle presidenttin\xc3\xa4. H\xc3\xa4nen toinen kautensa varmistui toukokuussa 2009, j\xc3\xa4lleen SPD:n ehdokkaaksi asettamaa Schwania vastaan.\n_START_SECTION_\nEro\n_START_PARAGRAPH_\nK\xc3\xb6hler erosi presidentin virasta annettuaan kohuja nostattaneita kommentteja Saksan kaupan suojelemisesta sotilaallisin keinoin. Saksalla on kolmanneksi eniten joukkoja Afganistanissa, vaikka operaatio on kansalaisten keskuudessa eritt\xc3\xa4in ep\xc3\xa4suosittu. My\xc3\xb6hemmin kommenttien v\xc3\xa4itettiin kuitenkin liittyv\xc3\xa4n EU:n operaatioon Somalian rannikkovesien turvaamiseksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHorst K\xc3\xb6hler on naimisissa Eva K\xc3\xb6hlerin kanssa (o.s. Eva Luise Bohnet). Heill\xc3\xa4 on kaksi lasta: tyt\xc3\xa4r Ulrike (s. 1972) ja poika Jochen (s. 1977). Kirkkokunnaltaan K\xc3\xb6hler on protestantti.'